Összefoglalás a 3. tanulmányról
Élet-halál kérdése

„Mert szövétnek a parancsolat, és a tudomány világosság, és életnek úta a tanító-feddések.” (Péld. 6,23) 
A Példabeszédek könyvének elmúlt heti tanulmánya elvezetett bennünket a hetedik fejezet végéig. Azt akarta megértetni velünk, hogy döntéseink lényegében vagy az örök életre vagy az örök halálra vezetnek. A bevezető történet emlékezetünkbe idézte azt a képet, amikor mi is könnyen kijelentettük egy-egy apróságnak tűnő engedetlenség felől, hogy az nem üdvösség kérdése. Isten végtelenül szeret, nem büntet és különben sem bántana igazán, úgyhogy éljünk csak nyugodtan úgy, ahogy eddig tettük. Egy ilyen téves istenismeret nyomán is hozhatunk sajnos rossz döntéseket.

A parancsolatok megtartása jelen életünkben is világosság, de fénye első sorban azt az utat világítja meg, amely a mennyei Városba vezető kapukhoz visz, és jogot ad az élet fájához. Ezért kell olyan szorosan ragaszkodni hozzá, mint amilyen közel vannak hozzánk a nyakba fűzött vagy az ujjainkra kötött értékeink. A leghatásosabb azonban, ha a szívünk hústábláira jegyezzük fel azokat. Így lényünk részévé válik a bennünk lakozó Krisztus, a dicsőség reménysége. A parancsolatokhoz való ragaszkodás kiváló példája a tüzes kemencével fenyegetett három héber ifjú, vagy a Potifár csábító feleségének ellenálló hűséges József. A fizikai szépségen túl a hízelgő szavak, kifejezések is áldozatként ránthatnak csapdába férfit és nőt egyaránt. A törvény helyes ismerete és szeretete ellenben erős lelki védelmet jelent a hívő ember számára, amikor valami csábítja, vagy megkísérti.

A házasságtörés elleni figyelmeztetésről pár gondolat erejéig a lopásra tér át az író, majd hamar vissza is tér eredeti témájához. Tény, hogy a két bűn némileg hasonló, ugyanis mindkét esetben valaki törvénytelen módon elveszi azt, ami a másé. A mai közfelfogás pedig még szinte bátorít is a házasságtörésre, valamint a romlottság egyéb formáira. Különös, hogy a legtöbben, amikor bűnt követnek el, nem is gondolnak annak következményére, a halálra. Pedig az erkölcstelen asszony halálos veszélyt jelent akár egy féltékeny férj bosszúszomjának képében, vagy megsebez ő maga is, sőt meg is ölhet, végül a teljes megsemmisüléshez vezethet ez az út. Mivel szó szerint élet-halál kérdésekkel van dolgunk, válasszuk inkább a szegénységet, a szidalmazást, a barátoktól való elszakadást vagy bármi más szenvedést, mint azt, hogy beszennyezzük lelkünket a bűnnel! Segítsen ehhez minket a Jó Isten az Ő kegyelméből!

Ámen!

